Kleuter se liggaam op bed gevind ná brandDie toneel nadat die brand geblus is. Foto: Verskaf Nadat ŉ reusebrand Donderdagoggend op ŉ kleinhoewe in Benoni aan die Oos-Rand uiteindelik geblus is, is die verkoolde liggaam van ŉ vierjarige seuntjie op sy uitgebrande bed tussen die puin aangetref. William Ntladi, woordvoerder van die Ekurhuleni-nooddienste, het gesê die nooddienste is omstreeks 07:55 na die kleinhoewe in Petit ontbied. Brandweerwaens van die Rynfield- en Farrarmere-brandweerstasie, asook ŉ watertenker van Boksburg en talle brandbestryders het saam by die toneel opgedaag. “By hul aankoms was agt plakkershutte en ŉ meganiese werkswinkel in ligte laaie,” het Ntladi gesê. Brandbestryders het onmiddellik begin om die vlamme te blus en terwyl hulle besig was om die laaste smeulende dele nat te spuit, het hulle op die kleuter se liggaam afgekom. Volgens Ntladi het die kleuter glo nog geslaap toe sy ma werk toe en sy ouer suster skool toe is. Iemand was veronderstel om later die kind te kom haal om hom dagskool toe te neem. Ntladi het gesê ses voertuie, ŉ sleepwa en talle werkswinkeltoerusting is ook in die brand vernietig. Die oorsaak van die brand is nog nie amptelik vasgestel nie, maar voorlopige inligting dui daarop dat ŉ onwettige kragaansluiting moontlik die oorsaak kan wees.